Kyk wie pryk op kortlys van Internasionale Booker-prys | Netwerk24
Dié ses romans is uit Spaans, Duits, Nederlands, Persies en Japannees vertaal met temas soos die studie van trauma, verlies en uitgerekte siekte.
Die kortlys van die internasionale Booker-prys vir vertaalde fiksie is Donderdag uitgereik.
Die kortlys bestaan uit:
The Enlightenment of The Greengage Tree deur Shokoofeh Azar (Persies, Iran), deur ’n anonieme vertaler
The Adventures of China Iron deur Gabriela Cabezón Cámara (Spaans, Argentinië), vertaal deur Iona Macintyre en Fiona Mackintosh
Tyll deur Daniel Kehlmann (Duits, Duitsland), vertaal deur Ross Benjamin
Hurricane Season deur Fernanda Melchor (Spaans, Mexiko), vertaal deur Sophie Hughes
The Memory Police deur Yoko Ogawa (Japannees, Japan), vertaal deur Stephen Snyder
The Discomfort of Evening deur Marieke Lucas Rijneveld (Nederlands, Nederland), vertaal deur Michele Hutchison
Die kortlys is uit 124 titels gekies wat ingeskryf is.
Die langlys, wat uit 13 romans bestaan, is in Februarie uitgereik.
Red Dog, Michiel Heyns se Engelse vertaling van Willem Anker se Hertzog-bekroonde roman Buys: ’n Grensroman, het die langlys gehaal.
Die wenner ontvang £50 000, wat die skrywer en vertaler deel, en elk van die ander romans op die kortlys ontvang £1 000 wat die skrywer en vertaler deel.
Drie van die romans op die kortlys is deur die skrywers se onderskeie lande se geskiedenis geïnspireer.
The Enlightenment of the Greengage Tree deur Shokoofeh Azar fokus op die Islamitiese Revolusie in Iran in 1979; The Adventures of China Iron deur Gabriela Cabezón Cámara verken die gaucho (“trained horseman”)-kultuur in Argentinië in 1870’s en Tyll deur Daniel Kehlmann bestudeer die Dertigjarige Oorlog in Duitsland in die 17de eeu.
Die wenner word voorlopig op 19 Mei op ’n seremonie in Londen aangekondig, maar meer besonderhede moet nog bevestig word.
Meer oor: Londen | Skrywers | Vertaling | Boeke